شوهة كبيرة بزاف اليوم فمجلس المستشارين. شوهة للمغرب للديموقراطية للمساواة للمناصفة. كلشي ضربو حكيم بنشماس رئيس مجلس المستشارين اللي كيتزعم حزب الاصالة والمعاصرة من نهار تأسس وكلشي عارف شكون وفين٬ وهما كيكذبو علينا انو كيدافع على المرا وعلى المساواة. صورة رجالية فيها بنشماس فرحان مع نوابو الخمسة. فين لمرا. ما كايناش. ما عندهاش بلاصتها فمجلس بنشماس. تصورو كون كان شي بيجيديستي هو رئيس المجلس ودار هاد الشي اش غاديين يديرو ليه. لفضيحة دايرها واحد كيداعي الحداثة. هاد الشي ديال تغييب لمرا كلشي متواطئ فيه. الباطرونا دارو فيلم فشي شكل باش يجيبو هاداك الصويري فبلاصة نايلة التازي. كلشي خطط ليه حيفظي رجل ادريس البصري اللي كيشغل رئيس الفريق لفضيحة لخرا فهاد الصورة وهي على نفس الخطورة. اللي كاين اقصى يمين بنشماس يدعى محمد عدال وهو من الفريق الدستوري الديموقراطي الاجتماعي. هاد السيد يشغل منصب الامين فهاد المجلس. محكوم عليه بالمحكمة الإدارية بمكناس اللي كتقول خاصو يتم عزلو من رئاسة جماعة مريرت و تجريده من عضويتها مع ما يترتب عن ذلك من آثار قانونية بما فيها. بهاد الرئاسة خدا عضوية فمجلس المستشارين. من بعد تحكم عليه فشعبة جرائم الأموال بمحكمة الاستئناف بفاس بسبب اختلالات فعهد رئاستو للجماعة. يعني تقرير المجلس الاعلى للحسابات فضخو والداخلية دعاتو وتم الحكم عليه ومازال فمجلس المستشارين. المجلس الدستوري يتحكم المسؤولية وخاصو يتحاسب لانو كان خاصو يبث فهاد القضية قبل ما يتم انتخاب مكاتب مجلس المستشارين وما دارش خدمتو حتى وقع التنصيب حقاش ما عندو علاقة بالديموقراطية اللي وقع اليوم. دابا رئيس الدولة كيقول هدرة فافتتاح الدورة الخريفية وكيجي امثال بنشماس وعدال وكيضربو كلشي فالزيرو. 
فضيحة مكتب بنشماس. كيكره لمرا ومعاهم محكوم عليه ومعزول من طرف الداخلية والمجلس الدستوري ما دارش خدمتو